Stori 43: Josua i Kamap Hetman
MOSES i laik go insait long Kenan wantaim ol Israel. Olsem na em i tok: ‘Jehova, mi laik brukim wara Jordan na lukim dispela gutpela graun.’ Tasol Jehova i tok: ‘Inap! No ken toktok gen long dispela samting!’ Yu save bilong wanem Jehova i tok olsem?
As bilong dispela em samting i bin kamap taim Moses i paitim ston. Tingim, em na Aron ol i no givim biknem long Jehova. Ol i no tokim ol manmeri olsem Jehova i mekim na wara i kamap long ston. Olsem na Jehova i tok em i no inap larim ol i go insait long Kenan.
Olsem na sampela mun bihain long taim Aron i dai pinis, Jehova i tokim Moses: ‘Kisim Josua, na sanapim em long ai bilong Eleasar na ol manmeri. Na long ai bilong ol, tokim olgeta manmeri olsem Josua em i nupela hetman.’ Moses i mekim stret samting Jehova i tok long en, olsem yu ken lukim long piksa.
Nau Jehova i tokim Josua: ‘Yu mas strongim bel, na no ken pret. Yu bai bringim ol Israel i go insait long Kenan em mi bin tok promis long givim long ol, na mi bai stap wantaim yu.’
Bihain Jehova i tokim Moses long go antap tru long maunten Nebo long graun bilong Moap. Long dispela hap, Moses inap lukluk i go long hapsait bilong wara Jordan na lukim dispela gutpela ples Kenan. Jehova i tok: ‘Em dispela graun mi bin tok promis long givim long ol pikinini bilong Abraham, Aisak, na Jekop. Mi larim yu i lukim dispela ples, tasol mi no inap larim yu i go insait.’
Moses i dai antap long maunten Nebo. Em i gat 120 krismas. Skin bilong em i strong, na ai bilong em i gutpela yet. Ol manmeri i bel hevi tru na krai, long wanem, Moses i dai. Tasol ol i amamas long Josua i stap nupela hetman bilong ol.
Namba 27:12-23; Lo 3:23-29; 31:1-8, 14-23; 32:45-52; 34:1-12.
Ol askim
- Long piksa, husat dispela tupela man i sanap wantaim Moses?
- Jehova i tok wanem long Josua?
- Bilong wanem Moses i go antap long maunten Nebo? Jehova i tok wanem long em?
- Moses i gat hamas krismas taim em i dai?
- Bilong wanem ol manmeri i bel hevi? Tasol wanem samting i mekim ol i amamas?
Sampela askim moa
- Ritim Namba 27:12-23.
Jehova i givim wanem bikpela wok long Josua? Long nau Jehova i lukautim lain bilong em long wanem rot? (Nam. 27:15-19; Ap. 20:28; Hi. 13:7)
- Ritim Lo 3:23-29.
Bilong wanem Jehova i no larim Moses na Aron i go insait long Graun Bilong Promis? Dispela inap skulim yumi long wanem samting? (Lo 3:25-27; Nam. 20:12, 13)
- Ritim Lo 31:1-8, 14-23.
Olsem wanem laspela tok Moses i mekim long ol Israel i soim olsem long pasin daun em i kisim tok bilong Jehova long stretim em? (Lo 31:6-8, 23)
- Ritim Lo 32:45-52.
Tok Bilong God i mas mekim wanem long i stap bilong yumi? (Lo 32:47; Wkp. 18:5; Hi. 4:12)
- Ritim Lo 34:1-12.
Maski Moses i no bin lukim Jehova long ai tru bilong em, Lo 34:10 i stori olsem wanem long pasin bilong em long pas gut wantaim Jehova? (Kis. 33:11, 20; Nam. 12:8)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn